Jasna Babić

**Jasna Babić** (Zadar, 13. veljače 1957. – Zagreb, 31. listopada 2017.), jugoslavenska i hrvatska novinarka i politologinja.

## Biografija
Rođena je 13. veljače 1957. u Zadru. Diplomirala je 1988. na Fakultetu političkih nauka u Zagrebu. Prvi novinski tekst objavila je s deset godina u sarajevskim *[[Male novine|Malim novinama]]* u koje je poslala vijest o otvorenju željezničke pruge Knin–Zadar. Krajem 1970-ih počela je pisati za omladinski časopis *[[Polet]]* u kojem je objavljivala zapažene reportaže. Za seriju reportaža *Polet on the road*, gdje je autostopom s fotografom putovala kroz Jugoslaviju od Jesenica do Gevgelije, osvojila je svoju prvu strukovnu nagradu. Istovremeno je pisala tekstove i za *[[Studentski list]]*. U drugoj polovici 1980-ih prešla je u *[[Danas (Zagreb)|Danas]]*, gdje se etablirala kao vrhunska reporterka prateći događaje koji su doveli do raspada Jugoslavije.

Nakon vrlo kratkog pisanja u *[[Zapad (list)|Zapadu]]*, jednoj od prvih privatnih jugoslavenskih novina, 1990. zajedno s drugim kolegama osnovala je *[[Globus (tjednik)|Globus]]* u kojem je radila kao ratna reporterka. Zbog nezadovoljstva izdavačko-poslovnom politikom u tom listu, sredinom 1990-ih s Ivom Pukanićem i Denisom Kuljišem odlučila je pokrenuti *[[Nacional]]*. Za seriju članaka koje je 1996. u tom listu objavila o prisluškivanju čelnikâ oporbenih stranaka, sindikalnih lidera i nezavisnih novinara dobila je Nagradu »Marija Jurić Zagorka« za istraživačko novinarstvo. Istodobno je pisala za dnevnik *[[Republika (dnevnik)|Republika]]*.

Nakon razlaza s Ivom Pukanićem i odlaska iz *Nacionala* promijenila je nekoliko redakcija, od *[[Slobodna Dalmacija|Slobodne Dalmacije]]* i *[[Večernji list (Hrvatska)|Večernjeg lista]]* do *[[Jutarnji list|Jutarnjeg lista]]*. Zbog izjave u rujnu 2000. da je HDZ »zločinačka organizacija«, upotrijebivši prva kasnije čest izraz u tom kontekstu, izazvala je oštru reakciju Ive Sanadera, predsjednika HDZ-a. U ljeto 2009. neposredno nakon ostavke premijera Sanadera prva je objavila tekst o aferi Fimi media u kojem je prikazala veze premijera s tom tvrtkom. Nakon što joj je 2010. uručen otkaz u Europapress holdingu odlučila je posve preći u nezavisno novinarstvo, okrećući se polako sve čitanijem, no financijski nesigurnijem internetskom novinarstvu. Honorarno je pisala za *[[Lupiga|Lupigu]]*, *[[Express (portal)|Express]]*, *[[24express]]* i dr. Za trideset godina intenzivnog i predanog novinarskog rada u kojem je dobrom informiranošću, beskompromisnim pristupom i vrsnim stilom ispisala mnogo tekstova dobila je Nagradu za životno djelo »Otokar Keršovani« za 2016.

Posvetivši velik dio novinarske karijere otkrivanju afera, raskrinkavanju kriminalaca, pisanju o mafiji, ubojstvima, ratnim zločinima te političkim manevrima u vodećim političkim strankama, svoja saznanja objavila je u dvjema knjigama, *Zagrebačka mafija* (2003) i *Urota Blaškić* (2005). U njima je prikazala širi kontekst umrežavanja podzemlja, kriminalaca i predstavnika državnih institucija, obavještajnih službi i pravosuđa u Hrvatskoj. Posljednjih desetak godina života bavila se istraživanjem srednjovjekovnih procesa protiv vještica u Zagrebu i okolici, što je 2015. objavila u knjizi *Vještice oko Velikog Gradišća*.

Zbog narušena zdravlja, od siječnja 2015. kretala se s pomoću invalidskih kolica. Umrla je 31. listopada 2017. u Zagrebu na Klinici za plućne bolesti Jordanovac, gdje se posljednjih nekoliko mjeseci života liječila od karcinoma. Prema vlastitoj želji, svoje tijelo je nakon smrti darovala u istraživačke i obrazovne svrhe, ne želeći nikakav obred sahrane.

## Nagrade
* Nagrada »Marija Jurić Zagorka« za istraživačko novinarstvo za 1996.
* Nagrada za životno djelo »Otokar Keršovani« za 2016.

## Djela
* *Zagrebačka mafija*, Zagreb 12003., 22004. (prošireno i dopunjeno izd.), 32010. i 42015.
* *Urota Blaškić*, Zagreb : Večernji list, 2005.
* *Vještice oko Velikog Gradišća*, Zagreb : Biakova, 2015.

## Izvori

## Vanjske veze
* , 27. listopada 2010.
* 
* Nedjeljom u 2: Jasna Babić na Dailymotionu, 2. siječnja 2011.
* članci Jasne Babić objavljeni na Express.hr